khistorydata/jeongjo-sjw-relations huggingface dataset:
정조 8년
李時秀。以賑恤廳言啓曰。因漢城府人家頹壓別單。恤典擧行事。命下矣。東部崇信坊居幼學金瑞九。砲手金順成。砲手金振聲。御營廳待年軍金有寬。景慕宮契居幼學李行逵。東學洞契居良人金澤夏。往十里一契居良人李大老味。西部池下契居幼學柳挺輔。良人李三徵。訓鍊都監待年軍金大成。閑良鄭道平。權政丞契居砲手高命說。良人金同伊。蓮池洞契居獨女金召史。寡女金氏。水芹畓契居良人金弼尙。良人申俊彩。獨女金召史。車子里契居獨女梁召史。獨女金召史。良人張一才。聚賢洞契居幼學朴宗五。桃楮洞契居寡女鄭氏。忠義文天柱。南部漢江契居獨女姜召史。會賢洞契居任掌姜泰文等二十六人處。各布一疋。依例題給之意。敢啓。傳曰。知道。
정조 8년
趙興鎭。以訓鍊都監言啓曰。本局字內諸處。連爲摘奸。則今日無病人出來者。而九名差病撤幕。舊幕爲七十六處之意。敢啓。傳曰。知道。
정조 8년
趙興鎭。以禁衛營言啓曰。本營字內病幕。今日摘奸。則自南伐院至大峴近處舊幕中四處十二名。差病撤還。舊幕爲一百十五處之意。敢啓。傳曰。知道。
정조 8년
趙興鎭。以御營廳言啓曰。本廳字內病幕。連爲摘奸。則今日無新出幕及差病撤還者。舊幕爲三十二處之意。敢啓。傳曰。知道。
정조 8년
洪忠監司沈豐之疏曰。伏以。惟天惟祖宗。默祐邦家。我春宮邸下。誕膺丕位。永奠鞏基。億萬年無疆之休。自此伊始。聖孝彌光於報本。縟儀將擧於上號。八域含生。蹈舞惟均。而臣適添邇列。獲覩盛休。頌祝之忱。有倍他人。仍伏念。臣以單寒之家。庸陋之質。百無肖似。最居人下。而不料不世之誤恩。偏及無似之賤品。拔之人望之外。授以匪分之職。世所稱淸官要任。踐歷殆遍。臣感激殊私。怵畏義分。不敢辭避。一例承當。瘡疣畢露。而庇覆之僨誤多端。而曲保之恩山德海。與天無極。又伏況昨今年來。連叨近密。昵陪日月。偏荷雨露。塵刹無報。涯分已踰。臣平居攢手。每念身非己有。中宵靜言。不覺感涕被面。臣雖糜粉磨放。何以答天地之大德也。臣於是乎。日夕兢惶。若隕淵谷。迺者湖臬重寄。又及於千萬夢想之外。臣在筵承命。惝怳悸恐。莫省攸措。噫。方伯之職。卽虞庭之岳牧。周家之連帥。設官惟八。孰非重任。而至於湖西一路。最號難治。蓋其關阨則咽喉於三輔。舟楫則輻湊於二南。俗素稱鄒魯。而先賢之遺風日邈。地則同荊楊。而編戶之生利歲縮。簿書繁氄。訟獄滋多。苟非威望足以鎭服。才猷足以剸理。莫宜居之。而矧經饑荒之荐仍。以致凋瘵之轉甚。倉厫空虛。閭井蕭條。幸蒙朝家賙救之澤。得免溝壑顚連之患。而譬如沈痾甫起。瘡痍末完。威愛所偏。弊將隨生。接濟奠安之道。比前尤難。雖使諳鍊熟手。通敏良才當之。猶且逡巡却步。今乃以如臣譾劣。如臣生疎。苟然充擬。不少難愼。臣身之畢竟狼狽。固不足恤。而其在聖朝重屛翰擇旬宣之道。果如何也。噫。臣以孤露餘生。祿不逮養。至痛在心。有懷明發。而今此藩臬之職。適在松楸之鄕。高牙大纛。以時而省。腆羞殷薦。以官而享。恩榮極矣。志願足矣。揆以常情。固所樂赴。而私情則小。公事則大。揣分量才。承膺無路。敢陳肝膈之懇。仰瀆崇嚴之下。伏乞聖慈。俯垂鑑諒。特遞臣所帶之職。回授可堪之人。以重藩任。以安私分。千萬幸甚。答曰。省疏具悉。卿其勿辭往欽哉。
정조 8년
甲辰七月二十六日卯時。上御重熙堂。承旨入侍時。行左承旨鄭志儉。右副承旨李時秀。同副承旨趙興鎭。二直提學朴祐源。假注書李敬五。記注官金健修。記事官尹行任。以次進伏訖。上曰。右承旨入侍。出榻敎行右承旨李在學承命進伏。上曰。檢校直提學上番翰林春坊上下番廳注書兼春秋入侍。賤臣承命出。與檢校直提學徐有防。待敎李崑秀。兼弼善李祖承。說書沈晉賢。假注書朴能源。兼春秋金鳳顯偕入進伏。上命書傳敎曰。祈晴得霽。實荷神庥。報謝一節。令該曹詳考典禮草記。齋官虔禱之功。宜有照例論賞之擧。禜祭獻官以下諸執事賞典。自政院考例捧傳旨。又命書榻敎曰。前注書尹行任沈晉賢。居中蕩滌。仍命退。諸臣以次退出。
정조 8년
行都承旨宋載經坐。左承旨未差。行右承旨李在學坐直。左副承旨未差。右副承旨李時秀坐直。同副承旨趙興鎭坐。注書二員未差。假注書李敬五仕直朴能源仕。事變假注書任希鐸仕。
정조 8년
趙興鎭啓曰。合辭方張之時。兩司無詣臺之員。掌令安鼎大。引避退待。已至多日。尙未處置。事甚未安。除在外未署經外。未肅拜呈告人員。竝卽牌招。何如。傳曰。允。
정조 8년
李在學啓曰。左副承旨林錫喆。今日不爲仕進。卽爲牌招。何如。傳曰。允。
정조 8년
以左副承旨林錫喆牌不進罷職傳旨。傳于李在學曰。許遞。
정조 8년
來八月初一日。輪對。取稟。傳于李在學曰。後日次爲之。
정조 8년
傳于李在學曰。都承旨入侍。
정조 8년
傳于李在學曰。禮房承旨。持祝文正草本入侍。
정조 8년
李時秀啓曰。掌令安鼎大。引避退待。已至多日。而大司憲蔡弘履。旣已出肅。不爲處置。直爲出去。事甚未安。推考警責。仍卽牌招。以爲處置之地。何如。傳曰。允。
정조 8년
以大司憲蔡弘履牌不進推考傳旨。傳于李時秀曰。待明朝。更爲牌招。
정조 8년
傳于李時秀曰。坐直承旨與都監都提調入侍。
정조 8년
以漢城府民家頹壓單子。傳于李時秀曰。恤典擧行。
정조 8년
傳于李在學曰。戶曹判書。明日來待。
정조 8년
兵曹口傳政事。副司直單鄭志儉。
정조 8년
李在學。以侍講院言啓曰。卽接翊衛司所報。則以爲。王世子冊禮三度習儀隔日。陪衛及差備。不可不備員。而翊贊崔興遠。副率李喬年宋厚淵俱在外。侍直金載璉赴燕。令政院稟旨變通。以爲備員陪衛之地。何如。傳曰。允。在外人改差。侍直金載璉。待有窠。卽爲還差。今番桂坊。皆以丙申以前曾經人差擬。蓋出記念舊僚之意。宮官尹勉憲之勤勞。亞於南輔養朴諭善。而南公轍朴宗榦。時在桂坊。或外任。惟此人之子。尙在初仕。是豈收錄之道。適有當窠。參奉尹守翼。參下桂坊見窠。明日政調用。又其次效勞人。宮官李晉觀鄭述祚是也。十年宮銜。周歲在院。綱目一秩之首尾進講。惟宮官李崇祜一人也。屢叨久任。多藉博洽。柳義養亦當不讓於他宮僚。李晉觀鄭述祚李崇祜柳義養子若孫中。可堪桂坊人。令兵判尋訪姓名。先爲別單啓下。仍卽次次收用。以示予優禮舊僚之意。政官待明朝。牌招開政。
정조 8년
宋載經。以禮曹言啓曰。上冊寶時。親祭時刻。考出謄錄。草記事。命下矣。癸酉太室上冊寶時。正時以三更三點推擇。故親祭以三更後磨鍊。壬辰太室上冊寶時。以卯時推擇。故親祭亦於卯時後擧行。癸卯景慕宮上冊印時。以寅時推擇。故親祭亦以寅時後擧行。今番旣依壬辰例。時刻以寅時啓下。則親祭。亦當以寅時後磨鍊之意。敢啓。傳曰。知道。草記中。雖以壬辰上冊寶以卯時磨鍊爲言。而伊時事。尙此記憶。取考堂后日記。亦果然矣。三更上冊寶。仍行大祭。卿曹只見最初磨鍊時刻。有此草記。天明後。上冊寶。仍行祭禮。前例有無。更卽詳考草記。可也。
정조 8년
宋載經。以禮曹言啓曰。俄因本曹草記。天明後。上冊寶。仍行祭禮。前例有無。更卽詳考草記。可也事。批下矣。壬辰。初以卯時磨鍊以入。而後因特敎。改以丑時。臣曹之只憑最初時刻。未詳伊後傳敎。經先草記。已極朦然。而昨年景慕宮上號時行祭。雖在寅時之後。太室上冊寶親祭。則溯考謄錄。詳問該署。旣無天明後行祭之例。當初時刻之以寅時擇入。尤未免疎率。時刻。當爲改推擇以入。而臣之未能詳審。不勝惶恐之意。敢啓。傳曰。知道。前一日詣太廟齋宿。行上冊寶。仍行親祭。以此知悉擧行。伊日。卽先大王誕辰也。眞殿行祭。勢將還宮後爲之矣。
정조 8년
李時秀。以奉常寺都提調提調意啓曰。東籍親耕田所種皮黍打作。則所出爲一石五斗。皮粘粟打作。則所出爲一石七斗。皮稷打作。則所出爲三石十斗之意。敢啓。傳曰。知道。
정조 8년
李時秀。以摠戎廳言啓曰。晉賢峯下麓都城主脈補土之役姑停。待快晴擧行事。命下矣。依下敎。今姑停役之意。敢啓。傳曰。知道。
정조 8년
李時秀。以訓諫都監言啓曰。本局分授都城弼雲臺後體城頹圮處。今方改築。所入石子。西部白蓮峯下浮出取用之意。敢啓。傳曰。知道。
정조 8년
李時秀。以訓鍊都監言啓曰。本局字內諸處。連爲摘奸。則今日無病人出來者。而十二名差病撤幕。舊幕爲六十九處之意。敢啓。傳曰。知道。
정조 8년
李時秀。以禁衛營言啓曰。本營字內病幕。今日摘奸。則自南伐院至大峴近處舊幕中。三處十三名。差病撤還。舊幕爲一百十二處之意。敢啓。傳曰。知道。
정조 8년
李時秀。以御營廳言啓曰。本廳字內病幕。連爲摘奸。則自活人署至永渡橋近處舊幕中。四處七名。差病撤還。舊幕爲二十八處之意。敢啓。傳曰。知道。
정조 8년
李時秀。以漢城府言啓曰。涉疑疾新舊病人中。向差與已差還入。始痛與方痛及各部兩署出幕之類。今又報來。故列錄書入之意。敢啓。傳曰。知道。
정조 8년
李時秀。以賑恤廳言啓曰。東南西北部字內及兩活人署出幕病人中。抄出無依之類。前出幕病人五十四口內。男女壯四十八口。每口粥米四升式。男女弱六口。每口粥米二升式。合米一石五斗四升。再巡畢分給。新出幕病人四十八口內。男女壯四十四口。每口粥米四升式。男女弱四口。每口粥米二升式。合米一石三斗四升。初巡分給之意。敢啓。傳曰。知道。
정조 8년
李時秀。以賑恤廳言啓曰。因漢城府人家頹壓單子。恤典擧行事。命下矣。中部水門洞契居幼學趙德淳。東部連三契居獨女韓召史。西部米廛上契居閑良朴載興。古巡廳契居良人李占卜。權政丞契居扈衛軍官韓有亮。閑良林三伊。出身文景祥。良人李仁福。靑坡五契居良人鄭長貴。租田契居摠戎廳卜馬軍金大昌。閑良李通燕。良人朴老味。閑良文光夏。車子里契居良人金益瑞。池下契居禦侮李宜番。御營廳待年軍鄭道成。孔德里契居獨女韓召史。忠義金宗麗。閑良趙光彬。閑良宋雲彩。麻浦契居良人尹泰元。新水鐵里契居良人徐億秋。南部水口門內契居閑良白文恒。雙里門洞契居御營軍李孝才。守禦廳待年軍金海得。良人成道完。蓮城尉契居良人裴世寬。長興洞契居獨女李召史。新村里契居幼學孔海東。良人金廷萬。良人成福伊。西氷庫二契居良人李壽乭。眞梳里契居金時煒。北部司宰監契居閑良崔雲起。閑良金啓運。鎭長坊契居閑良金益昌。嘉會坊契居獨女尹召史。朴召史。廣化坊契居弓人金德煦等三十九人處。各布一疋。依例題給之意。敢啓。傳曰。知道。
정조 8년
右議政金熤疏曰。伏以。臣拜辭天陛。今已七宿矣。星軺日邁。京闕日遠。瞻望宸北。不堪雲天之戀。伏祝王世子封冊之禮。吉辰漸近。中外臣民。屈指俟日。而臣將跡滯殊域。獨阻於大庭蹈舞之列。微忱耿結。益不自勝。因伏念。臣罪在當勘。而屢控之懇。反涉沽寵。職是已遞。而乍入之蹤。終歸飭讓。去就俱失。廉義都喪。撫躬自慙。無面可顯。病國壞俗。人臣之極罪。而臣則郵罰不加。懷祿保位。君子之所恥。而臣則淟涊至此。忱誠無望於回天。義理漸就於掃地。國體朝象。益復落下幾層。噫。臣之重叨是職。半歲纔過。百度皆病。至於近日事而極矣。區區私義。有不暇言。而揆諸公法。罪當如何。顧臣平日之自期自勉。亶在於國耳公耳。而冥升太驟。擔負偏重。補無絲毫。罪大丘山。每自循省。傷歎在心。在臣自靖之義。惟有必遞是職。以爲一分息諐之道而已。箚籲筵懇。披瀝無餘。而恩旨彌隆。官秩自如。未知殿下。或以臣久供任使。有不忍一朝斥退。曲垂優容。姑且縻爾耶。抑以臣至愚無知。不足假之以禮使。只欲其備員而充位耶。噫。臣受恩如此。致位如此。而孤負聖明。僨誤國事又如此。顧其罪。已難自贖。而今又使之不識四維。壞落自處之義。則向來被譴之卿宰。必將羞與爲伍。辱朝廷而羞當世。自臣身伊始。其爲罪。又不可勝言矣。噫。是職未遞之前。臣無可出之勢。而直以使命方急。往役義重。滾迫承當。回旋無路。今則辭陛登道。行將出疆。而議政官銜。依舊在身。臣之今日處義。直所謂七顚八倒。不成貌樣。嗚呼。殿下於臣。以天地燾覆之德。兼父母顧復之恩。全保成就。致有今日。而獨於此所必辭之地。反責以不可强之職。使之進退狼狽。身名謬辱。臣固不足惜。而在聖明生成之澤。豈不有始而無終耶。況此奉使之任。至重且大。雖使臣會精專意。獨憂其不勝其任。而臣今悶蹙罔措。氷炭交中。將何以奉將王命。專對殊庭耶。臣用是爲懼。日夕憧憧。而朝家亦何必縻此虛銜。有妨使事也哉。玆敢路中控章。畢暴衷情。伏乞聖明。察臣由中之懇。特推體下之恩。及臣未渡江之前。亟遞臣所帶相職。俾得以安意周章於萬里銜命之行。不勝至願。答曰。省疏具悉卿懇。晩潦浹旬。想卿行李。慮戀實深。際見辭本。慰喜可言。所辭萬萬過矣。卿胡不諒辭陛日筵敎。而又此辭巽。竊爲卿慨咄也。業欲宣批。而渡江前傳宣。則史官來往。自貽民邑之弊。昨夏左相赴瀋時。亦於渡江後賜批。故今始略布。竝冀卿之諒之也。仍傳曰。此批答。下諭于關西伯。依昨年左相瀋陽使時令道伯傳宣之例。使之從便齎送後狀聞。
정조 8년
甲辰七月二十七日卯時。上御誠正閣。都承旨入侍時。行都承旨宋載經。假注書李敬五。記注官金健修。記事官金鳳顯。以次進伏訖。上曰。工曹參判入侍。賤臣承命出。與工曹參判柳義養偕入進伏。上曰。春坊志入之。義養奉冊子跪進。上曰。睿學爲一篇宗旨。宮官之職。不過勉學陳戒。此二條。附於睿學。宜矣。義養曰。冊封冠禮納嬪儀註。當次第載錄。而至於禮接賓僚師傅敦諭大臣恤典等。瑣瑣節目。恐不必各立題目矣。上曰。但當詳載其事實。以中草更爲修入。而桂坊志。亦爲續成。好矣。上曰。纂輯堂上入侍。禮曹判書金魯鎭。江華留守嚴璹。行副司直鄭昌順。持冊子承命進伏。上曰。大禮當前。凡百擧行。念不及他。而卿等旣持入冊子。略論其槪可乎。魯鎭曰。此時此等事。似涉閑漫。而凡係貽燕之謨。大霈之典。亦不無傍照之例。故謹上草冊。一番經覽矣。上曰。雖以戶典言之。各宮房折受。不可不釐正。在昔宣廟朝宮家。不過數十間。亦可見先朝盛意。子孫之繁衍。福祿之綿遠。是爲宮家之美事。何關乎結數之多寡。顧今景慕宮內外孫。亦幾至數十人。其在量入爲出之道。不可無定式。不然。戶曹結數。幾何不盡入於宮稅乎。昌順曰。聖意旣如此。斷自宸衷。更爲酌定。似好矣。上曰。以折受定限。出於聖意之不得已之意。載之。好矣。昌順曰。使左相一覽。然後當作序文。亦非時急之事。過上號慶禮後。徐徐入梓。何如。上曰。依。璹曰。此冊命名。何以爲之乎。上曰。名以大典通編似好。卿等之意。何如。僉對曰。甚好矣。魯鎭曰。宗廟大祭後。各殿膰肉。例以牛脚進上。而牛脚元數。不足於五殿進上之時。則以中脯代進。已有辛未年筵稟。定式矣。成均館所報。亦如宗廟署所報。兩處膰肉進上。依此例封進之意。分付。何如。上曰。依爲之。出擧條魯鎭曰。王世子冊禮後。謝箋權停等事。依古例。前以草記陳稟承批。而宗廟永寧殿展謁之禮及親祭時亞獻之節動駕時闕門外迎送之儀。亦當依禮文。取稟。而未冠禮前。此等禮節。旣有不爲磨鍊之例。何以爲之乎。敢稟。上曰。待冠禮後。取稟。可也。出擧條魯鎭曰。丁未庚午丙辰冊禮後。三名日陳賀及內殿誕日陳賀時。以方在沖年。依例權停。表裏則自內隨便爲之事。旣有受敎矣。今亦依此擧行乎。敢稟。上曰。依爲之。出擧條魯鎭曰。壬辰丙申太室上冊寶時及丙申癸卯景慕宮上冊印時。改題主一節。皆因傳敎。初不磨鍊矣。今亦依此擧行乎。上曰。依爲之。出擧條魯鎭曰。癸卯年王大妃殿受冊寶。景福殿爲之。惠慶宮受冊印。慈慶殿爲之。親進冊寶冊印。以明政殿爲之事。傳敎矣。今亦依此磨鍊乎。上曰。臨時更爲稟定。可也。出擧條魯鎭曰。三殿兩宮上冊寶冊印三度習儀。從前日子稍遠。則或有各行之時。而今番則分排窘速。勢難各行。太室上冊寶。景慕宮上冊印習儀。以初二。三度擇日擧行。王大妃殿上冊寶。惠慶宮上冊印習儀。又以初二。三度擇日擧行。何如。上曰。依昨年例爲之。可也。出擧條魯鎭曰。上尊號時。宗廟景慕宮。以親上磨鍊儀註。則親上後。亦以親祭擧行乎。敢稟。上曰。依爲之。出擧條魯鎭曰。三殿兩宮冊寶冊印。內入則以同日推擇。內出則以當日各爲請出。行禮。亦依昨年例擧行乎。敢稟。上曰。依爲之。出擧條魯鎭曰。癸卯年王大妃殿惠慶宮加上尊號時。殿下自內進致詞箋文表裏。而百官則王大妃殿惠慶宮所進致詞箋文表裏及中宮殿進表裏。竝於陳賀日行禮矣。今亦依此擧行乎。敢稟。上曰。依爲之。出擧條魯鎭曰。上尊號吉日。已爲啓下。告由當擇日擧行。而前期三日。雖是禮文。今番則十三日以後。前期告由。無以周旋。自前亦有同日兼告由之禮矣。太室上冊寶。前期告由日。措辭撰祝。同爲設行。何如。上曰。依爲之。出擧條魯鎭曰。上尊號陳賀時。大殿中宮殿。有只封方物而物膳則置之之命矣。自前雖値外道停封之時。政府六曹物膳。自當依例封進。以此知委。何如。上曰。依例封進。可也。出擧條上曰。報謝祭。依草記擧行。好矣。仍命退。諸臣以次退出。
정조 8년
甲辰七月二十七日巳時。上御重熙堂。禮房承旨入侍時。行右承旨李在學。檢校直閣徐龍輔。假注書李敬五。記事官李崑秀尹行任。以次進伏訖。上曰。軍士房承旨。入直春坊入侍。出榻敎同副承旨趙興鎭。兼弼善李祖承。承命進伏。上曰。報謝祭祝文。出給香室。使知申看撿正書後。傳香。待下敎爲之事。分付。仍命書傳敎曰。報謝祭傳香後。都承旨右承旨。右副承旨同副承旨分詣受香所。奉審摘奸以來。又命書榻敎曰。冊禮都監都提調入侍。賤臣承命出。與都監都提調徐命善偕入進伏。命善進前曰。近頗生涼。聖體。若何。上曰。一樣矣。上曰。雨暘。果適中矣。命善曰。如意開霽。甚幸矣。上曰。今番冊禮時。春桂坊受案。立于敎命竹冊玉印差備後。而擧案差備。數似不足。以外差備仍用。內入內出時。中官差備。亦爲加數分排。東宮答拜時。二品以上及武弁摠管以上。入內班。文官除非侍從實職外。不得入內班事。分付。儀註中。一依己卯年例。務從詳備。更爲添入事。亦爲分付。命善曰。冊禮後。例有王世子謝箋。而聞禮曹。以方在沖年。草記權停云。坐堂受賀。旣已磨鍊。進表裏。亦以自內爲磨鍊。則獨於謝箋。不爲磨鍊。恐非備禮之義。臣意則一體磨鍊似好。故敢達矣。上曰。依爲之。出擧條命善曰。再明日陳賀習儀。兼行大殿習儀乎。上曰。只行東宮習儀。而天明後詣闕。使都民觀光。好矣。命善曰。桂坊官員中。侍直金載璉。隨入燕行。翊贊崔興遠。副率宋厚淵。俱在外云。不可不及期變通矣。上曰。使之草記。變通。可也。上曰。冊禮後會講時。師傅賓客。各設交椅。相見禮則答再拜。私見禮則答揖。當初磨鍊。顧不重歟。來頭習學時。宮僚。須以老成人。各別擇差。置之左右。然後可責輔導之任。無若近日之渾差。可也。仍命書傳敎曰。東宮冊禮有九儀。其一。擇告前期告廟社。其二。臨軒宣冊。其三。上謝箋。其四。朝于王妃。其五。百官上箋陳賀。其六。百官賀東宮。其七。擇告謁宗廟。其八。會百官。其九。會命婦。而今番則在沖年。儀文多從省約。然祖宗朝制禮之盛意。至詳且備。且見實錄考來者。自國初皆用此儀。謁廟。待成長卽當爲之。而會百官。係是宴禮。雖不輕議。儀節次第。宜有傳示。來後以此傳敎。載之儀軌冊禮後。例行師傅賓客相見禮。此則儀節不甚繁多。依例爲之事。令春坊知悉。又命書榻敎曰。備局有司堂上入侍。賤臣承命出。與行副司直徐有隣。吏曹判書趙時俊偕入進伏。上曰。蠲減條御覽成冊入之。有隣奉入。上歷詢戶惠廳各營門錢穀數爻。有隣等條列奏對訖。上曰。宮納營納。最爲吾民難支之一端。先朝庚申年特減田租之半。甚盛擧矣。今當無前之邦慶。亦豈無飾喜均惠之道乎。有隣等曰。聖敎至當矣。時俊曰。向來北道賑啓覆奏時。咸興監牧官柳始聃。自備各穀。不過爲三十石。而擧條中。誤書以一百三十石。雖非論賞之人。莫重奏御文字。致此不審之失。臣不勝惶恐。而元擧條。則改付標。何如。上曰。改付標。可也。出擧條有隣曰。五部出郊病民之助幕給糧。實出於廣絶之德意。自四月七月。至前後上下。今爲十二巡矣。許多民人。賴以全活。瘡痍俱起。今則病氣寢息。新穀且登。助幕給糧一款。自來朔撤罷。何如。上曰。依爲之。出擧條有隣曰。湖南補賑千石以上人。或除僉使。或除五衛將。今已蒙恩。幾皆還鄕。而獨南原幼學金平。以東銓之無相當窠。不得擧行。尙此留滯京邸云。東銓旣無相當窠。則實僉知及五衛將。亦是士夫通融備擬之職。分付西銓。以此收用。恐合事宜。而係關恩賞。上裁。何如。上曰。待後日政。特爲調用。可也。出擧條上曰。近日東風。無害穡事乎。時俊曰。晩稻幾盡成就。似無受傷之慮矣。仍命退。諸臣以次退出。
정조 8년
甲辰七月二十七日酉時。上御重熙堂。坐直承旨與都提調入侍時。冊禮都監都提調徐命善。行右承旨李在學。假注書李敬五。記事官金鳳顯尹行任。以次進伏訖。命善進前曰。日間聖體。若何。上曰。一樣矣。命善曰。擧案執事事。己卯年則親受。故擧案者隨後矣。今番則諸執事。受置案上。故擧案者。無隨來之事云。百官致詞事。考之五禮儀。亦無之云矣。上曰。竝置之無妨矣。上曰。此堂坐向。雖與時敏堂有異。坐堂時。東宮則以東向坐。師傅以下則以西向再拜磨鍊似好。更爲詳考。改入儀軌事。分付。可也。仍命書傳敎曰。儀軌內入件。則近不磨鍊。而以今番考出者觀之。外閣所藏儀軌。皆以進上件。流來藏置者。此後都監儀軌。外奎章閣一件。依史庫例。藏置事。分付。命都提調先退。又命書榻敎曰。今日不爲仕進承旨許遞。與未差之代。前望單子入之。仍命退。承史以次退出。
정조 8년
甲辰七月二十七日初更。上御重熙堂。坐直承旨入侍時。行右承旨李在學。右副承旨李時秀。假注書李敬五。記事官金鳳顯尹行任。以次進伏訖。上曰。摘奸無頉乎。時秀曰。臣承命馳詣崇禮門敦義門摘奸。進排官諸執事。竝皆無頉矣。上曰。明日神位版。趁早奉往事。亦爲分付乎。時秀曰。已依聖敎。各別申飭矣。上曰。獻官誰也。時秀曰。崇禮門獻官趙鼎鎭。敦義門獻官南玄老矣。上曰。再明日告由祭。祭報府入之。賤臣承命持入。上命讀祭報府。時秀讀奏訖。上曰。吏曹一正郞。使之入直。其他吏郞。一竝差祭之意。分付。仍命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐直。左副承旨未差。右副承旨李時秀坐。同副承旨趙興鎭坐直。注書二員未差。假注書李敬五仕直朴能源仕。事變假注書任希鐸仕。
정조 8년
宋載經啓曰。同副承旨趙興鎭。今日不爲仕進。卽爲牌招。何如。傳曰。允。
정조 8년
宋載經啓曰。諸承旨有稟達事。來詣閤外請對矣。傳曰。入侍。
정조 8년
李在學啓曰。時原任閣臣。有稟達事。來詣請對矣。傳曰。入侍。
정조 8년
宋載經啓曰。時原任大臣。率二品以上有稟達事。來詣請對矣。傳曰。入侍。
정조 8년
李在學啓曰。諸玉堂有稟達事。來詣請對矣。傳曰。入侍。
정조 8년
趙興鎭啓曰。兩司諸臺。有稟達事。來詣請對矣。傳曰。入侍。
정조 8년
宋載經啓曰。領府事金尙喆。領議政鄭存謙。判府事徐命善。判府事李徽之。判府事洪樂性。左議政李福源。以爲臣等雖伏承所懷書入之命。而衷情崩迫。不可以文字替達。乞借方寸之地。更申未及仰陳之語。仍又求對云矣。傳曰。入侍。
정조 8년
宋載經啓曰。三品以上有稟達事。更爲求對矣。傳曰。入侍。
정조 8년
宋載經啓曰。諸承旨更爲求對矣。傳曰。入侍。
정조 8년
宋載經啓曰。時原任閣臣。更爲求對矣。傳曰。入侍。
정조 8년
承旨前望單子入之。徐有防落默。
정조 8년
傳于李在學曰。坐直承旨入侍。
정조 8년
李在學。以冊禮都監都提調意啓曰。明日敎命冊印內入時。敎命安寶。令政院。稟旨擧行。何如。傳曰。允。冊印敎命陪進後。習儀卽當爲之。安寶前。先爲內入。安寶則習儀後。卿等與承宣。進詣宣政殿。安寶。可也。
정조 8년
李時秀。以兵曹言啓曰。李晉觀鄭述祚李崇祜柳義養。子若孫中。可堪桂坊人。令兵判。尋訪姓名。先爲別單啓下事。命下矣。依傳敎。鄭述祚李崇祜柳義養子。別單書入。而李晉觀無子若孫云故。不得一體書入之意。敢啓。傳曰。知道。
정조 8년
趙興鎭。以摠戎廳言啓曰。晉賢峯下麓補土之役。依下敎。姑爲停役矣。見今雨意快晴。自今日。還爲始役之意。敢啓。傳曰。知道。役處形止。有下敎事。姑勿始役。與訓將。一兩日內。登筵時。當下敎。
정조 8년
李時秀。以訓鍊都監言啓曰。本局字內諸處。連爲摘奸。則今日無病人出來者。而十三名差病撤幕。舊幕爲六十一處之意。敢啓。傳曰。知道。
정조 8년
李時秀。以禁衛營言啓曰。本營字內病幕。今日摘奸。則自南伐院至大峴近處舊幕中。十二處三十八名。差病撤還。舊幕爲一百處之意。敢啓。傳曰。知道。
정조 8년
李時秀。以御營廳言啓曰。本廳字內病幕。連爲摘奸則自活人署至永渡橋近處舊幕中。二處三名。差病撤還。舊幕爲二十六處之意。敢啓。傳曰。知道。
정조 8년
趙興鎭。以訓鍊都監言啓曰。依傳敎。今日禁衛營擧動時。廣智營軍五十名。北營標下軍四十名。南營馬軍五十名。各留十名。餘皆待標信除出。各其將官率領。出赴隨駕營之意。敢啓。傳曰。知道。
정조 8년
趙興鎭。以義禁府言啓曰。今此親鞫時。假都事十員。令該曹。依例差出。何如。傳曰。允。
정조 8년
趙興鎭。以義禁府言啓曰。今此親鞫罪人往來時。例有軍兵排圍之事。令訓鍊都監擧行。何如。傳曰。御營廳鄕軍一哨。除出爲之。
정조 8년
甲辰七月二十八日卯時。上御重熙堂。承旨請對入侍時。行右承旨李在學。右副承旨李時秀。假注書李敬五。記事官金鳳顯尹行任。以次進伏訖。上曰。因何事而有請對之擧乎。在學等曰。臣等忍見千萬古所未聞所未有之變怪。求死不得。相率求對。彝倫斁矣。人理滅矣。臣等忍與此賊。束帶同朝。于今幾年。此莫非臣等不忠無狀。萬隕惟輕之罪矣。上曰。果何故也。在學曰。臣俄因傳香。進詣香室。夏材。以獻官入來。稱以儀註中。有可問事云云。展看袖中小紙故。臣從傍諦視。則夏賊。少無難色。因與臣看。臣驟見上下數行。心膽先墜。肉骨俱顫。素聞此賊驍勇。恐有見奪之慮。托以如廁。蒼黃登對。從古亂逆何限。而世豈有如此賊之凶言乎。只緣冥頑如臣等不忠如臣等忍見不忍見不忍聞萬古所無之變。不能卽地剮臠。有若循例懲討者然。寧有如許臣分。如許人理乎。決不可半刻容息於覆載之間。伏乞亟下處分。少洩臣民憤痛之心焉。上曰。凶書入之。在學跪進曰。此等不忍見之凶書。忍將經覽。此尤臣等罔赦之罪矣。上覽訖。敎曰。自有天地生民以來。似此凶言。曾所未聞。見此字劃。明是渠之自寫者。大抵世間萬事。都不出於人情天理之外。當此邦慶無前之日。爲今日臣子者。孰不歡欣攢祝。而渠亦朝鮮臣子。以其家則世族也。以其官則亞卿也。國家何負於渠。而抑何心腸。適會此時。忍作此千古所無之變怪乎。聞渠曾有狂易之症。決非常情之所可論矣。在學等曰。狂疾之人。猶知有父母。設令謂之狂者。凶如此賊。其可歸之於病乎。觀渠言語行動。決非病風之漢。此賊之包藏禍心。厥惟久矣。決非一朝一夕之故。見此凶書。情狀莫逃。凶謀之窮覈。徒黨之盤問。尤不容少緩。此而晷刻少遲。則民彝物則。其將卽地滅絶。伏願亟降兪音焉。上曰。百爾思之。決是常情之所不到。苟延時刻。使渠自斃。則似無妨矣。在學等曰。此等凶逆。遽失常刑。則將何以明天理而懲亂賊乎。今日。卽主辱臣死之日。衷情抑塞。辭不達意。未蒙兪音之前。臣等決無退去之理矣。上曰。予當商諒處分。卿等退待閤外。可也。承史以次退出。
정조 8년
甲辰七月二十八日未時。上御重熙堂。同副承旨入侍時。同副承旨趙興鎭。假注書李敬五。記事官李崑秀尹行任。以次進伏訖。上曰。凶賊事。百爾思之。決是常情之外。朝家所以全保鎭安。靡不容極。而一種凶徒。醞釀糾結。怨毒詬罵。非一非再。至於此賊而極矣。世道至此。寧欲無言。予非不知卽賜處分。而慶禮隔日。習儀在明。當此吉慶之時。一邊設鞫。是何景色。今日處分。明日習儀。終涉如何。將欲退行。則適中凶賊沮戲之計。予意則過大禮後鞫問。亦云末晩。至凶至憯。予心尙不能鎭定矣。興鎭等曰。臣等伏承聖敎。不勝抑鬱之至。今日處分。明日行禮。在國體。尤豈不明正快闊乎。此賊則決不宜晷刻容息。而果如聖敎。有所拘礙。則吉禮正日。尙餘三數日。習儀與正日有異。來月初吉。又是初定日。則習儀之退行於初吉。少無所妨矣。臣等忍見萬古所無之變怪。不能卽地溘然。以從臣死之義。而頑冥至此。日已過午。兪音尙靳。臣等雖碎首天陛。未得請之前。決難退去矣。驚魂未定。言不知裁。亟下處分。區區之望也。上曰。予自有諒處之道。爾等姑爲退去。可也。承史以次退出。
정조 8년
甲辰七月二十八日申時。上御誠正閣。時原任大臣卿宰承旨閣臣求對入侍時。領中樞府事金尙喆。領議政鄭存謙。判中樞府事徐命善李徽之洪樂性。左議政李福源。判義禁具善復。左參贊韓光會。右參贊尹東暹。工曹判書鄭尙淳。行司直金華鎭。禮曹判書金魯鎭。行副司直徐有隣鄭好仁金履素。刑曹判書李在簡。戶曹判書鄭一祥。兵曹判書李在協。漢城判尹尹東晳。江華留守嚴璹。延豊君李𡊠。吏曹判書趙時俊。行副司直鄭昌順。御營大將李柱國。行副司直李崇祜洪良浩金文淳李聖圭。同義禁任希敎邊得讓李敬倫。行副司直具㢞。吏曹參判李敬養。工曹參判柳義養。洪忠監司沈豐之。行大司成閔鍾顯。刑曹參判李亨逵。同敦寧金用謙。漢城右尹鄭枋。行副司直李敬懋。摠戎使李昌運。禁衛大將徐有大。捕盜大將具明謙趙圭鎭。二提學吳載純。原任直提學徐浩修。一直提學鄭志儉。檢校直提學徐有防。二直提學朴祐源。原任直閣鄭東浚金宇鎭金載瓚。檢校直閣徐龍輔。行都承旨宋載經。行右承旨李在學。右副承旨李時秀。同副承旨趙興鎭。假注書李敬五。記事官李崑秀尹行任。以次進伏訖。尙喆等進前曰。臣等俄自筵退。略聞凶書中凶言。驚魂飛越。按住不得。臣等不忠無狀。旣不能刎心剸腹。少效臣死之義。又未得手剮口臠。少洩共戴之恥。依舊冠冕。苟延晷刻。有若尋常請討。尙未仰格天心。古今天下。寧有如許臣分。如許人理乎。有臣如此。生不如死。若使此賊。假息於今日。則民彝物則。斁塞滅絶。其將國不得爲國。人不得爲人矣。凶如此賊。合施極律。則一刻半晷。尙且遲緩。萬剮千斬。亦云惟輕。臣等當碎首前陛。誓不與此賊俱生。今此設鞫之請。雖未足以伸王法。立人紀。然臣等弸中憤痛之心。猶可以少洩。如或不得準請。則將何以自立於天地之間乎。玆又相率求對。臣等雖被鈇鉞之誅。未承兪音之前。決不敢退去。日勢已晩。伏願亟下明旨。嚴鞫窮覈。快施邦刑。使斯民。知有君臣父子之義焉。上曰。罪人拿囚後。有生怯之意云乎。僉曰。若至生怯。則豈敢作此極惡窮凶之變怪乎。此賊。豈容半刻留置於覆載之間者乎。上曰。適會此時。豈忍發此凶言乎。官是吏參。朝家何負於渠。而怨毒至此。一種不逞之徒。尙今餘存。怪鬼層生。至于此賊而極矣。世道人心。莫可收拾。如是而國何以維持平。自見凶書。予懷不能鎭定矣。罪人之往在北淸門。抑何意思也。僉曰。必是亡命之凶計。此賊無異決案。不必待其承服。而綢繆徒黨。則不可不査問。日已向晡。自下多有擧行之事。伏願亟下處分焉。上曰。今日處分。則明日習儀。其將退行。此時此擧。萬萬不幸。果無別般好道理否。命善曰。百爾思之。實無好道理。來月初吉。旣是初定日也。過此月而退行於是日。亦甚便好。至於此賊。則決難半刻留置矣。上曰。親鞫爲之。出榻敎又命書榻敎曰。親鞫處所。以禁衛營爲之。又命書榻敎曰。出宮門路。以協陽門爲之。又命書榻敎曰。宮城扈衛置之。又命書榻敎曰。挾輦軍。以金虎門五十名。弘化門五十名。合一百名爲之。倭槍手置之。又命書傳敎曰。禁將。率入直騎士。出番鄕軍三哨外。各營入直步軍。各留十名。都領隨駕。留陣置之。興鎭曰。親鞫事。命下矣。時原任大臣命招。金吾堂上左右捕將兩司諸臺。竝牌招。何如。上曰。依爲之。出擧條又下敎曰。設布帳。只於前面擧行。外儀整齊後。卽稟事。分付。仍命退。諸臣以次退出。
정조 8년
甲辰七月二十八日申時。上詣禁衛營。親鞫入侍時。領府事金尙喆。領議政鄭存謙。判府事徐命善李徽之洪樂性。左議政李福源。判義禁具善復。同義禁邊得讓任希敎李敬倫。大司憲蔡弘履。行大司諫吳大益。執義林濟遠。司諫洪周萬。獻納李思祚。持平愼師稷洪克浩。正言李庚運申馥。應敎李集斗。副應敎徐有成。副校理李錫夏林道浩。修撰姜忱。副修撰安策。問事郞廳洪文泳李延伋李東郁李東稷權以綱李勉兢鄭萬始李翼晉。原任提學黃景源。一直提學鄭志儉。檢校直提學徐有防。二直提學朴祐源。原任直閣鄭東浚金宇鎭金載瓚。檢校直閣徐龍輔。行都承旨宋載經。行右承旨李在學。右副承旨李時秀。同副承旨趙興鎭。假注書李敬五朴能源。事變假注書任希鐸。記事官李崑秀尹行任。以次侍立。上具翼善冠衮龍袍。乘輿出協陽門。仍御禁衛營殿座。下敎曰。罪人上之。此下出事變注書日記命書榻敎曰。執義林濟遠許遞。問郞差下。仍命善復。催促擧行。又命諸大臣進前。出示凶書。尙喆等曰。今此凶書中辭語。至凶極慘。有非臣子所忍萌心發口者。若是肆然。手書以呈。誠載籍以來。所未有之劇逆大憝。臣等見此凶書。目睁髮豎。自不勝手剮口臠之心矣。上曰。下段結語。尤極萬萬凶慘。不待究覈。直捧結案。可也。僉曰。渠供中。遺臭萬年之語。欲效鏡賊之說。無非反辭。觀此供辭。決非病人所爲矣。存謙徽之曰。此非渠獨辦之事。請加究問焉。命善曰。古今天下。寧有如許凶獰之賊。不加究問。則指嗾黨與。無以斯得矣。善復曰。罪人供辭。凶頑巧慝。不加究問。則奸情無以盡露。獄體豈可如是乎。弘履等曰。此賊凶書。有浮於天海道顯。而若直捧結案。則凶肚逆腸。無以究覈。獄情決不宜若此。請加究問焉。上曰。渠家。本與鏡賊背馳。而今反謂甘心學得。如許罪人。世豈更有乎。不必多問。速捧大逆不道結案。可矣。仍命催促捧結案以入。善復曰。旣捧結案之後。當不待時凌遲處斬。百官序立。何以爲之。而處所則以軍器寺前路擧行乎。上曰。百官序立。依例爲之。而冊禮正使及都監提調。勿爲進去之意分付。處所則以西小門外擧行。可也。仍入少次。命諸大臣進前。上曰。自有天地生民以來。似此凶賊。曾所未聞。亂臣賊子。從古何限。而凶肚逆腸之如此賊者。今始初見。是何事也。是何故也。僉對曰。天下萬古。夫豈有如此凶言。如此凶漢乎。此賊之外。更何有如此凶惡之言乎。此實往牒所無之變怪。臣等不知此賊。包藏禍心。至此之極。束帶同朝。于今幾年。忍見不忍見不忍聞之事。此莫非臣等不忠無狀之罪矣。上曰。此賊素聞驍勇矣。北門亡命之擧。訊庭忍杖之狀。尤可見所聞之非虛言矣。世所稱淸顯之職。無不歷揚。而渠供中。官爵不滿之說。決是飾詐之言矣。僉曰。此無非揚惡肆毒之言。見其所供之凶言。自有條理。少無胡亂底意。決非病風喪性之漢矣。上命諸大臣先退。仍還宮。如來儀。諸臣以次退出。
정조 8년
甲辰七月二十八日酉時。上御三善齋。坐直承旨入侍時。同副承旨趙興鎭。原任直閣鄭東浚。假注書李敬五。記事官李崑秀尹行任。以次進伏訖。上曰。檢校直提學入侍。賤臣承命出。與檢校直提學徐有防偕入進伏。上曰。右副承旨。持推案來待與否。知入。賤臣承命出問。以來待闕外之意。仰達。上曰。出送標信。右副承旨入來後。推案則置于事變庫事。分付。賤臣承命出傳。還入進伏。上命書榻敎曰。政事。明日爲之。仍命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐直。左副承旨未差。右副承旨李時秀坐直。同副承旨趙興鎭坐。注書二員未差。假注書李敬五仕直朴能源仕。事變假注書任希鐸仕。
정조 8년
藥房都提調臣徐命善。提調臣李𡊠。副提調臣宋載經啓曰。昨日親臨訊囚。抵暮還宮。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此。仰稟。傳曰。知道。慈殿慈宮氣候一樣。不必入侍矣。
정조 8년
王大妃殿惠慶宮中宮殿世子宮。藥房口傳問安。答曰。知道。
정조 8년
傳于李在學曰。右副承旨入侍。
정조 8년
有政。吏批。判書趙時俊。參判李敬養進。參議黃昇源病。行右承旨李在學進。以洪良浩爲禮曹參判。尹坊爲兵曹參判。李命植爲司饔提調。李勉基爲淳昌郡守。兼春秋單李度謙沈達漢
정조 8년
兵批。判書李在協進。參判未差。參議申思運入直進。參知柳誼病。右副承旨李時秀進。以李尙顯金樂爲五衛將。李義逸爲翊贊。尹守翼爲副率。宋耕玉爲侍直。金命遇爲景福將。副司直單林錫喆。李榮逵爲兼司僕將。成道鍾爲武兼。
정조 8년
以副率李克永望筒。傳于李在學曰。今聞承宣言。副率宋厚淵上來云。此望筒勿施。本職仍任。
정조 8년
兵曹口傳政事。副率宋厚淵仍任事。承傳。
정조 8년
備邊司。李𡊠爲咸鏡監司。
정조 8년
兵曹口傳政事。副司果趙榮弼金履厚李弘稷申致權洪宗藎尹弼秉崔景岳韓鏶魚錫齡李碩九兪岳柱李魯述申禹相柳知養金養根權儐尹載命崔守忱李秀夏韓晩裕韓宗纘申光祐張至顯吳鼎源金鈍金復元李鼎運。
정조 8년
趙興鎭。以訓鍊都監言啓曰。本局字內諸處。連爲摘奸。則今日無病人出來者。而七名差病撤幕。舊幕爲五十七處之意。敢啓。傳曰。知道。
정조 8년
趙興鎭。以禁衛營言啓曰。本營字內。病幕今日摘奸。則自南伐院至大峴近處舊幕中。四處十二名。差病撤還。舊幕爲九十六處之意。敢啓。傳曰。知道。
정조 8년
趙興鎭。以御營廳言啓曰。本廳字內病幕。連爲摘奸。則活人署近處舊幕中。二處四名。差病撤還。舊幕爲二十四處之意。敢啓。傳曰。知道。
정조 8년
李時秀。以義禁府言啓曰。大逆不道。萬剮猶輕。罪人夏材。旣已承服正刑。其父母妻妾子女。祖孫兄弟娣妹。子之妻妾。伯叔父兄弟之子。年歲姓名。存役居住。令漢城府。考出帳籍。亦爲分付五部及各該道。應坐諸人。一一査出。成冊牒報後。依律擧行而籍沒家産。破家瀦澤。降邑號。罷守令等事。令各該司。奉承傳擧行。何如。傳曰。允。
정조 8년
李時秀。以義禁府言啓曰。卽接漢城府牒報及當部成冊。則窮凶極惡大逆不道。萬剮猶輕。罪人夏材。應坐諸人。査出以來矣。夏材子夢伊年六。子仁伊年三。俱以年未滿。依律免絞。夢伊全羅道珍島郡爲奴。仁伊慶尙道南海縣爲奴。妻任伊全羅道羅州牧黑山島爲婢。女桂完康津縣爲婢。庶母夢月咸鏡道吉州牧爲婢。庶弟英材平安道渭原郡爲奴。姪斗恭慶尙道巨濟府流三千里安置。而竝令刑曹。押送于各其配所。姪斗恒之父魯材。卽夏材之伯兄。而出繼於三寸叔星澤之後。物故云。斗恒乃是夏材五寸姪。依律文免坐。何如。傳曰。允。
정조 8년
李時秀。以刑曹言啓曰。因義禁府啓辭。大逆不道。萬剮猶輕。罪人夏材。籍沒家産事。命下矣。罪人夏材奴婢。令京兆。考出帳籍。分付五部及各該道。使之一一査出。修成冊報來後。依例花名。永屬公賤之意。敢啓。傳曰。知道。
정조 8년
李時秀。以刑曹言啓曰。因義禁府啓辭。窮凶極惡大逆不道。萬剮猶輕。罪人夏材子夢伊。全羅道珍島郡爲奴。子仁伊慶尙道南海縣爲奴。妻任伊全羅道羅州牧黑山島爲婢。女桂完康津縣爲婢。庶母夢月咸鏡道吉州牧爲婢。庶弟英材平安道渭原郡爲奴。姪斗恭慶尙道巨濟府流三千里安置。竝令刑曹。押送于各其配所事。命下矣。依傳敎罪人夢伊等。竝卽押送于各其配所之意。敢啓。傳曰。知道。
정조 8년
判義禁具善復疏曰。伏以。夏賊之極逆大憝。有倍於天海道顯諸賊。此實亘萬古所無之凶逆。事出倉卒。諸臣膽寒骨冷。雖食肉寢皮。實難少洩其憤。而收探文書付丙之命。遽下於僚堂在外。臣獨入侍之時。臣驚惶罔措。以獄體至重之意。屢屢爭執。終未蒙反汗。臣之溺職之罪。固無所逃。臺箚果發。論勘甚峻。臣於是。益不勝惶懍之至。玆敢忙陳短章。恭竢嚴誅。伏乞聖明。特降威罰。以嚴獄體。以謝公議。不勝幸甚。答曰。省疏具悉。卿旣爭執。臺言太不諒。卿其勿辭行公。
정조 8년
知義禁任希敎邊得讓李敬倫疏曰。伏以。極逆大憝。何代無之。而豈有窮凶如夏賊。絶悖如夏賊者哉。臣等俱忝獄官。恨不得手磔口臠。少洩滿腔之憤惋。其在鉤覈之道。宜無所不用其極。而昨日文書付丙之命。遽下於萬萬意慮之外。臣等俱在閤外。不及聞知。長僚據法力爭。未蒙允許。以至憑據無階。鞫體太疎。臣等之驚愕。輿情之憤菀。已無可言。此際臺疏。以獄官之不卽爭執。至請譴罰。爭執之長僚。猶且引咎。則臣等豈可以不入前席。有所自恕乎。溺職之罪。實無所逃。伏乞聖明。亟賜重勘。以嚴獄體。以謝公議。不勝幸甚。答曰。省疏具悉。卿等勿辭行公。
정조 8년
大司憲蔡弘履。行大司諫吳大益。司諫洪周萬。掌令盧瑞國。持平愼師稷洪克浩。獻納李思祚。正言李庚運申馥箚曰。伏以。極惡大憝。從古何限。而豈有如夏賊之窮天地亘萬古所無之兇逆者哉。臣等於昨日訊囚之班。目擊窮兇絶悖之狀。不覺心寒而骨顫。直欲手剮而口臠。第其情節未及究覈。王法遽然先加。獄體之虧損。已無可論。而神人之憤痛。曷有其極。且夫窮覈之道。惟在於搜閱文書。而燒火之命。遽出於千萬意外。噫嘻。此何事也。凡罪人拿來後。以其所探文書。出付王府。以之鉤出其黨與。審覈其端緖者。固是不易之前例。而今者直付回祿。便沒憑據。此誠前所未有之事也。臣等晩始聞知。相率聯箚。而及其到院。則纔已燒火。已無可及。臣等後時溺職之罪。固所難逭。而至於金吾堂上。則宜卽覆難。而默無一言。大損獄體。有關後弊。臣等今方自訟之不暇。豈敢爲同浴之譏。而事在目下。不可以已過而不論。臣等以爲伊日金吾堂上。一倂施以譴罷之典。可也。孥籍破瀦。自有王府擧行之例。而至若夏賊之父陽澤。雖己身故。以賊夏爲子。而賊夏之罪。載籍所無。則追律之典。斷不可容貸。況趾賊之父啓禧。已施追奪。則此賊之罪。有浮於趾賊。臣等以爲。賊夏之父陽澤。亟施追奪之律。以洩臣民之憤焉。取進止。答曰。省箚具悉。夏材之袖納凶言於承宣。不可以常理論之。然則一夏材之外。更安有指使與謀議之人乎。文書之殿庭燒火。予豈無商量也。金吾堂上事過矣。不允。末端事。卿等之言。大是不審。禧賊之追奪。卿等只認以趾述纘三賊之父。有是擧耶。今此引而倣之。可謂意外矣。
정조 8년
甲辰七月二十九日卯時。上御三善齋。右承旨入侍時。右副承旨李時秀。假注書李敬五。記事官李崑秀尹行任。以次進伏訖。上曰。昨日推案。何以修整而置于何處乎。時秀曰。文案。間有不分明處故。更爲釐正。竝與凶書一本。同置于事變庫中矣。上曰。凶賊之根脚結案。皆渠手書乎。時秀曰。然矣。上曰。百官序立時。何大臣進去云乎。時秀曰。洪樂性進去云矣。俄聞搜探宣傳官之言。凶賊家中。無他物件。竝與休紙而無之。只有奴僕數人。有若觀光者然云矣。上曰。都承旨在院中乎。時秀曰。緣故出去矣。仍命退。承史以次退出。
정조 8년
甲辰七月二十九日辰時。上御三善齋。左承旨入侍時。行左承旨徐有防。檢校直閣徐龍輔。假注書李敬五。記事官車亨衢。記注官金健修。以次進伏訖。上曰。春桂坊移接。以來月初吉爲之事。分付。賤臣承命出傳。還入進伏。上曰。副率宋厚淵上京與否。知入。賤臣承命出問還奏曰。昨已上京云矣。上曰。今日政。副率代望。勿爲頒布。以宋厚淵仍任。今日內肅拜之意。分付。命書玉堂箚批。仍命退。諸臣以次退出
정조 8년
行都承旨宋載經坐。行左承旨徐有防坐。行右承旨李在學坐。左副承旨未差。右副承旨李時秀坐直。同副承旨趙興鎭坐直。注書二員未差。假注書李敬五仕直金孝建仕。事變假注書任希鐸仕。
정조 8년
傳于李在學曰。尙衣提調入侍。
정조 8년
以咸鏡監司下批政事。取稟。傳于宋載經曰。當日爲之。
정조 8년
有政。吏批。判書趙時俊式暇。參判李敬養病。參議黃昇源。行都承旨宋載經進。啓曰。判書趙時俊式暇。參判李敬養病不來。小臣獨政未安。何以爲之。敢稟。傳曰。只出緊任。以鄭萬始爲司書。曺允大爲兼文學。徐有隣爲內醫提調。李普衍爲刑曹正郞。咸鏡監司單李𡊠。
정조 8년
傳于徐有防曰。右副承旨。軍士房承旨入侍。
정조 8년
傳于宋載經曰。右副承旨馳詣宗廟景慕宮。奉審摘奸以來。
정조 8년
朴能源改差。代以金孝建爲假注書。
정조 8년
傳于李在學曰。有司堂上入侍。
정조 8년
李在學啓曰。來初三日陳賀時頒敎文。當爲製進。大提學吳載純。待明朝牌招。以爲製進之地。何如。傳曰。允。
정조 8년
原春監司狀啓。八月令。宗廟薦新生松耳節序差早。限內不得封進。惶恐待罪事。傳于李在學曰。勿待罪事。回諭。
정조 8년
趙興鎭。以兵曹言啓曰。紫門監所掌北水閣水門鐵索絶傷處。今已修改。把守軍兵。本處還入直之意。敢啓。傳曰。知道。
정조 8년
趙興鎭。以訓鍊都監言啓曰。因兵曹草記。西所北水閣水門。今已修改。把守軍兵還入直所之意。敢啓。傳曰。知道。
정조 8년
趙興鎭。以訓鍊都監言啓曰。本局字內諸處。連爲摘奸。則今日無病人出來者。而一名差病撤幕。舊幕爲五十六處之意。敢啓。傳曰。知道。
정조 8년
趙興鎭。以禁衛營言啓曰。本營字內病幕。今日摘奸。則自南伐院至大峴近處舊幕中。十七處五十四名。差病撤還。舊幕爲七十九處之意。敢啓。傳曰。知道。
정조 8년
趙興鎭。以御營廳言啓曰。本廳字內病幕。連爲摘奸。則自活人署至永渡橋近處舊幕中。四處七名。差病撤還。舊幕爲二十處之意。敢啓。傳曰。知道。
정조 8년
趙興鎭。以訓鍊都監言啓曰。病民之助幕給糧。自來朔撤罷事。賑恤堂上陳達出擧條矣。本局字內助幕摘奸等事。明日爲始。停罷之意。敢啓。傳曰。知道。
정조 8년
趙興鎭。以禁衛營言啓曰。病民之助幕給糧。自來朔撤罷事。賑恤堂上陳達出擧條矣。本營字內助幕摘奸等事。明日爲始。停罷之意。敢啓。傳曰。知道。
정조 8년
趙興鎭。以御營廳言啓曰。病民之助幕給糧。自來朔撤罷事。賑恤堂上陳達出擧條矣。本廳字內助幕摘奸等事。明日爲始。停罷之意。敢啓。傳曰。知道。
정조 8년
徐有防。以刑曹言啓曰。慶尙道迎日縣殺獄罪人兪景基。因本曹覆啓判付。參酌定配事。今五月二十九日。行會本道矣。到配啓本。尙不來到故。今方修入於酌處未發配秩。而近來法綱解弛。定配罪人之中路逗遛。誠一痼弊。前後申飭。非不嚴截。而五月行會。如是遲滯者。萬萬駭然。此是營邑不善檢飭之致。當該道臣及發配邑守令。竝推考警責。何如。傳曰。允。
정조 8년
咸鏡監司李𡊠疏曰。伏以。惟天惟祖宗。眷佑邦家。冊我東宮邸下。誕膺丕位。縟禮隔日。億萬年無疆之休。自今伊始。聖孝彌光於揚先。彝典將擧於上號。臣民蹈忭。帀域惟均。仍伏念。遭盛世而受知於君父者。從古何限。而偏被寵渥。愈往愈摯。豈有如臣之今日者哉。噫。臣本庸陋。百不猶人。本末長短。莫逃聖鑑。頂踵毛髮。皆出洪造。呴嚅之澤。若天育物。顧復之德。如父視子。孤立少援。而惟殿下憫恤之片善無稱。而惟殿下拔擢之。數年以來。冥升無漸。榮顯太驟。峻秩要職。兜攬殆遍。而微分已極。小器易溢。屢叨試可之地。輒致僨事之嘆。丘山恩重。涓埃報蔑。每自循省。愧汗浹背。迺者北臬新命。又何爲而及於臣也。臣誠惝怳震駭。不知所以自措也。夫是職也。古所稱岳牧也。其任則屛翰也。其責焉旬宣也。環顧諸路。孰非重寄。而至於關北。最號雄藩。地傳龍興之基。而王迹攸本於西岐。境接貊荒之交。而鎖鑰斯壯於北門。厥民硬强而少文。厥土斥鹵而罕稔。四方商旅之輻輳也。兩界財貨之交易也。苟非威望足以鎭物。才諝足以剸劇。則上不可以輕授。下不當以冒膺也。明矣。矧玆連歲饑荒。民生凋廢。幸賴字惠之仁。克推懷保之澤。發帑而賙之。移粟而濟之。拯諸溝壑。置之袵席。莫非我聖上攸賜。而大賑甫訖。餘憂尙殷。閭井之杼軸盡罄。州縣之倉廒俱空。瘡痍未完於一路。宵旰猶勞於九重。政須簡畀於通鍊之材。庶可責成其終始之道。而乃以如臣魯下。遽擬如彼重任。將何以奠接有方。措劃得宜。仰體分憂之意。俯盡殿後之責耶。比如僬僥負千勻之重。庸工代巧匠之斲。畢竟僨誤。勢所難免。孤負寵靈。罪固自速。非但臣身之狼狽。豈不貽累於淸朝難愼之政耶。嗚呼。受恩如天。圖報無地。筋力奔走。庶幾自效。夷險燥濕。在所不擇。而今此所叨。太不近似。左右揣量。承膺無路。玆敢冒控短章。仰瀆崇嚴。伏乞聖慈。俯垂諒察。亟遞臣所授職名。以重藩寄。以安私分。不勝大願。答曰。省疏具悉。卿其勿辭往欽哉。
정조 8년
甲辰七月三十日辰時。上御重熙堂。尙衣提調入侍時。尙衣院提調朴祐源。同副承旨趙興鎭。假注書李敬五。記事官李崑秀尹行任。以次進伏訖。上曰。左承旨入侍。行左承旨徐有防。承命進伏。上曰。大抵凶逆緣坐。止於同黨親屬而已。至於門客傔屬。自有親疎緊歇之別。今若一竝歸之於同情。則甚非所以罔治之意。無知常漢。何干於逆。今聞各司吏胥中。夏賊之傔屬。盡皆査櫛云。承宣退出。捧甘各司。卽令區別事。分付。仍命退。承史以次退出。
정조 8년
甲辰七月三十日巳時。上御誠正閣。都承旨入侍時。行都承旨宋載經。假注書李敬五。記事官李崑秀尹行任。以次進伏訖。上命書傳敎曰。習儀在明。堂下侍從未付軍職人。已令付職。武臣堂上則雖是無職人。皆有例付護軍。自可入參。而蔭官堂上。武弁堂下無實職。又無虛銜之類。或多眩於擧行云。今番慶禮。何循常例。竝令吏兵曹抄出。仍令付軍職。使之參班。仍下敎曰。武弁堂下。不知爲幾人。不可無定限。以已行宣傳官訓鍊副正都摠都事。付軍職參班事。分付。賤臣承命出傳。還入進伏。上曰。戊戌己亥以後不逞之徒。庶幾革心改面。而不意此時。又出萬古所無之凶逆。倫彝絶矣。綱常斁矣。世變如此。國何以維持平。載經曰。保合大和。閳明義理。卽我殿下之苦心。今日廷臣。孰敢不悉心寅協。以嚴隄防。而不幸凶逆層出。至於今番而極矣。此莫非臣等不忠不誠之罪。旣往已無可言。來頭猶可追矣。上曰。在下者對揚。然後來頭庶可無事。凶徒旣出之後。卿等之憂憤。皆是歇後語。自有天地生民以來。豈有如此賊之凶言乎。此乃道顯之所不爲矣。載經曰。道顯卽遐方無知之漢。鏡賢輩猶爲失志之徒。而至於此賊。實是常情之外。昨聞凶書。抑塞不能寢。幾發心疾矣。上曰。夏賊之於一鏡。爲幾寸乎。載經曰。爲二十寸矣。上曰。鏡賊死于甲辰。此賊之欲效鏡賊者。抑何心腸。載經曰。似此心腸。尤極凶惡矣。上曰。宋厚淵昨日入直乎。載經曰。入直云矣。上曰。桂坊下番入侍。賤臣承命出。與副率宋厚淵偕入進伏。上問職姓名。厚淵奏對訖。上曰。爾於先正。爲幾代乎。厚淵曰。爲五代孫矣。上曰。年爲幾何。何時筮仕乎。厚淵曰。年爲三十一歲。而去年六月。爲初仕矣。仍命退。諸臣以次退出。
정조 8년
甲辰七月三十日巳時。上御重熙堂。右副承旨。軍士房承旨入侍時。右副承旨李時秀。同副承旨趙興鎭。假注書李敬五。記事官李崑秀尹行任。以次進伏訖。上曰。承旨閣臣入侍。出榻敎行左承旨徐有防。檢校直閣徐龍輔。承命進伏。上曰。有司堂上入侍。賤臣承命出。與備局有司堂上徐有隣偕入進伏。上曰。右副承旨馳詣受香所。摘奸以來。時秀承命退出。上命書傳敎曰。職務或試役相妨。兼文學李度謙。司書金啓洛許遞。今日政差出。仍命退。諸臣以次退出。
정조 8년
甲辰七月三十日初更。上御重熙堂。坐直承旨入侍時。同副承旨趙興鎭。假注書李敬五。記注官金健修。記事官尹行任。以次進伏訖。上命書傳敎曰。以職務試役許遞。使之差出。而又以時任銓郞。抄啓文臣擬入。兼文學曺允大。司書鄭萬始許遞。前望單子入之。又命書傳敎曰。進箋徒涉煩文。前例亦多不爲。雖因都監都提擧所奏許之。前例旣如此。依初下敎。勿爲磨鍊事。分付。仍命退。承史以次退出。
정조 8년
行都承旨宋載經坐。行左承旨徐有防坐。行右承旨李在學坐。左副承旨李致中坐直。右副承旨李時秀坐。同副承旨趙興鎭坐直。注書二員未差。假注書李敬五仕金孝建仕直。事變假注書任希鐸仕。
정조 8년
傳于李時秀曰。左承旨。與兼輔德入侍。
정조 8년
傳于趙興鎭曰。頒敎文中。赦句添入。
정조 8년
趙興鎭啓曰。頒敎文中。赦句添入事。命下矣。大提學吳載純。旣在闕中。使之添入之意。敢啓。傳曰。知道。
정조 8년
趙興鎭啓曰。頒敎文中。赦句添入事。命下矣。某罪以下宥之乎。敢稟。傳曰。雜犯死罪以下。竝宥。
정조 8년
承旨前望單子入之。李致中落點。
정조 8년
宋載經啓曰。新除授承旨李致中。卽爲牌招察任。何如。傳曰。允。
정조 8년
傳于趙興鎭曰。禮房承旨。與輔德入侍。
정조 8년
傳于李致中曰。臨軒發冊。當差晩爲之。百官日出後來會。陳列軍兵。亦令日出後待令。
정조 8년
以兼文學司書前望。傳于宋載經曰。政官牌招開政。
정조 8년
有政。吏批。判書趙時俊。參判李敬養。參議黃昇源。都承旨宋載經進。以金履厚爲執義。林濟遠爲司書。徐有成爲兼文學。
정조 8년
兵曹口傳政事。副司果金啓洛。
정조 8년
兵曹口傳政事。副司果鄭萬始趙廷鉉。
정조 8년
宋載經。以吏曹言啓曰。今此王世子冊禮時。差備官都預差。前衛率鄭致儉。前副率金純澤。前翊贊李弘之。前翊贊李應重。前副率趙廷鉉。前侍直李昌顯。時無職名。令該曹口傳付軍職。何如。傳曰。允。
정조 8년
兵曹口傳政事。副司果李弘之李應重鄭致儉金純澤李昌顯。
정조 8년
李致中。以冊禮都監都提調意啓曰。敎命竹冊玉印。權安於仁政殿內後。令禮曹正郞都監郞廳監造官。各一員。與別看役。竝爲守直。臣等姑爲退去之意。敢啓。傳曰。知道。
정조 8년
李致中。以冊禮都監都提調意啓曰。王世子輦輿儀仗。過三度習儀後。郞廳監造官。各一員。依前例陪進。藏置于內司僕寺及儀仗庫。以待冊禮之日。何如。傳曰。允。
정조 8년
甲辰八月初一日辰時。上御重熙堂。承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。春坊官員。使之入侍。賤臣承命出。與輔德李文源。兼輔德鄭東浚偕入進伏。上曰。左承旨入侍。賤臣出來傳命。行左承旨徐有防。追入進伏。上曰。雨勢如此。難以辰時行禮。姑觀雨止。隨時擧行。好耳。興鎭曰。見有風氣。晩則當爲開霽矣。命退。諸臣以次退出。
정조 8년
甲辰八月初一日巳時。上御重熙堂。承旨入侍時。同副承旨趙興鎭。假注書李敬五。記事官李崑秀尹行任。以次進伏訖。上曰。左承旨與春坊二員入侍。賤臣承命出傳。與行左承旨徐有防。輔德李文源。兼輔德鄭東浚偕入進伏。上曰。雨勢如此。禾穀不無相枕之慮矣。有防曰。西風漸起。似有開霽之意矣。上曰。雨若不止。則及此少歇。習儀陪進事。分付都監。承旨則守廳一人外。皆令往參。春坊則待下敎入參此堂內。宜矣。仍命退。諸臣以次退出。
정조 8년
甲辰八月初一日午時。上御重熙堂。親臨王世子冊封三度習儀入侍時。行都承旨宋載經。行左承旨徐有防。行右承旨李在學。左副承旨李致中。右副承旨李時秀。同副承旨趙興鎭。假注書金孝建。記注官金建修金鳳顯。原任提學黃景源徐浩修。二提學吳載純。一直提學鄭志儉。二直提學朴祐源。原任直閣金宇鎭金載瓚徐龍輔。原任待敎李崑秀尹行任。以次進伏訖。上曰。雨勢今已快晴。趁時行禮之意。分付。可也。都監堂郞及諸執事春桂坊官員。以次入就。行習儀如禮訖。上賜茶諸臣。正使金尙喆等。進前曰。雨意快霽。習禮利成。不任慶忭矣。上曰。卿頗勤勞矣。命桂坊各奏職姓名。諸臣以次進對。上曰。輦輿儀仗之屬。善置內司僕。令都監郞廳別看役監造官。直宿看護。可也。命退。諸臣以次退出。
정조 8년
甲辰八月初一日未時。上御重熙堂。禮房承旨與輔德入侍時。左副承旨李致中。假注書金孝建。記事官金鳳顯尹行任。輔德李文源。以次進伏訖。上曰。左承旨及閣臣。使之入侍。賤臣出來傳命。行左承旨徐有防。檢校直閣金宇鎭。追入進伏。上曰。輔德。親書敎文一通。明日以謄出敎文讀之。好矣。文源承命先出。因命退。諸臣以次退出。
정조 8년
甲辰八月初一日申時。上御寶慶堂。敎命安寶入侍時。行都承旨宋載經。行左承旨徐有防。行右承旨李在學。左副承旨李致中。右副承旨李時秀。同副承旨趙興鎭。假注書金孝建。記事官李崑秀尹行任。原任提學徐浩修。一直提學鄭志儉。二直提學朴祐源。檢校直閣金宇鎭金載纘。輔德李文源。兼輔德鄭東俊。都監都提調徐命善。提調金魯鎭李在協鄭一祥徐有寧。都廳沈基泰李頤祥。以次進伏訖。上曰。尙瑞院官員。使之入來。賤臣承命出。與尙瑞直長趙明哲。副直長尹龜錫偕入。上命之安寶。上曰。今番則務從儉約。綺花鍍金等物。勿用純金。可也。命善曰。臣旣承聖敎。故一從前例節省矣。命退。諸臣以次退出。
정조 8년
甲辰八月初一日酉時。上御重熙堂。坐直承旨入侍時。同副承旨趙興鎭。假注書金孝建。記事官金鳳顯尹行任。以次進伏訖。上曰。自申後。似有西風。明日則當爲開霽矣。興鎭曰。日下西風。可占快霽矣。命退。諸臣以次退出。
정조 8년
行都承旨李致中坐。左承旨權坐。右承旨沈基泰坐直。左副承旨李頤祥坐直。右副承旨李謙彬坐。同副承旨金履正未肅拜。注書二員未差。假注書李敬五仕金孝建仕直。事變假注書任希鐸仕。
정조 8년
王大妃殿惠慶宮中宮殿世子宮。奎章閣口傳問安。答曰。知道。
정조 8년
大殿王大妃殿惠慶宮中宮殿世子宮。政院玉堂藥房口傳問安。答曰。知道。
정조 8년
大殿王大妃殿惠慶宮中宮殿世子宮。朝廷二品以上六曹堂上兩司長官。單子問安。答曰。知道。
정조 8년
傳于李致中曰。承旨與春坊官員入侍。
정조 8년
承旨前望單子入之。李文源權沈基泰李頤祥李謙彬落點。
정조 8년
傳于李頤祥曰。左承旨許遞。今日政差出。
정조 8년
承旨前望單子入之。金履正落點。
정조 8년
傳于李頤祥曰。新除授承旨。牌招察任。
정조 8년
傳于李謙彬曰。未下直守令。皆令明日陳賀後。辭朝。
정조 8년
李頤祥。以侍講院言啓曰。翊衛司下番。俱未差。以上番姑降入直之意。敢啓。傳曰。新除授桂坊。待下批。使之當日肅謝。推移入直。
정조 8년
李頤祥。以禮曹言啓曰。卽接獻陵令所報。則今番雨水。連日大霔。今月初一日申時量。大王陵上後面戌方曲墻中間。周尺十五尺許崩頹云。陵上曲墻。有此崩頹之患。依前例慰安祭。不卜日今初四日設行。本曹堂上郞廳。進去奉審後稟處。何如。傳曰。允。
정조 8년
李頤祥。以兵曹言啓曰。依下敎。陪衛禁軍及扈輦隊等處。療飢之意。敢啓。傳曰。知道。
정조 8년
甲辰八月初二日卯時。上御重熙堂。左承旨與輔德兼輔德禮貌官入侍時。行左承旨徐有防。假注書李敬五。記事官李崑秀尹行任。輔德李文源。兼輔德鄭東浚。禮貌官李謙彬。以次進伏訖。上曰。進御藿香正氣散。依本方一貼煎入。出榻敎仍命退。諸臣以次退出。